
RINGKASAN RIWAYAT HIDUP 4 IMAM PENGASAS MAZHAB 



I mam Abu Hanifah [80H/ 699M- 150H/ 767M] 

Imam Abu Hanifah atau nama sebenarnya Numan bin Tsabit bin Zhuthi' lahir pada 
tahun 80H/699M di Kufah, lraq, sebuah bandar yang sudah sememangnya terkenal 
sebagai pusat ilmu Islam pada ketika itu. lanya diasaskan oleh 'Abdullah ibn Mas'ud 
radhiallahu 'anh (32H/652M), seorang sahabat zaman Rasulullah shallahu 'alaihi 
wasallam. Ayahnya seorang pedagang besar, sempat hidup bersama 'Ali bin Abi Thalib 
radhiallahu 'anh. Imam Abu Hanifah sekali-sekala ikut serta dalam urusniaga ayahnya 
akan tetapi minatnya yang lebih besar ialah ke arah membaca dan menghafal 
Al-Quran. 

Imam Abu Hanifah pada satu hari telah berjumpa dengan seorang tokoh agama yang 
masyhur pada ketika itu bernama as-Sya'bi. Melihatkan kepintaran dan kecerdasan 
luar biasa yang terpendam dalam Imam Abu Hanifah, as-Sya'bi menasihatkan beliau 
agar lebih banyak mencurahkan usaha ke dalam bidang ilmu-ilmu Islam. Dengan 
nasihat dan dorongan as-Sya'bi, Imam Abu Hanifah mula menceburkan diri secara 
khusus mempelajari ilmu-ilmu Islam. 

I mam Abu Hanifah mula belajar dengan mendalami ilmu-ilmu qiraat, ilmu bahasa Arab 
ilmu kalam dan lain-lain. Akan tetapi bidang ilmu yang paling diminatinya ialah ilmu 
hadith dan fiqh. Beliau banyak meluangkan masa dan tenaga untuk mendalaminya. 
Imam Abu Hanifah meneruskan pembelajarannya dengan bergurukan kepada 
as-Sya'bi dan beberapa tokoh ilmuan lain di Kufah. Menurut riwayat, jumlah gurunya di 
Kufah sahaja berjumlah 93 orang. 

Beliau kemudiannya berhijrah ke bandar Basrah di lraq, untuk berguru bersama 
Hammad bin Abi Sulaiman, Qatadah dan Shu'bah. Setelah sekian lama berguru dengan 
Shu'bah yang pada ketika itu terkenal sebagai Amir al-Mu'minin fi Hadith (pemimpin 
umat dalam bidang hadith), beliau diizinkan gurunya untuk mula mengajar hadith 
kepada orang ramai. Berkata Shu'bah: 

"Sebagaimana aku ketahui dengan pasti akan kesinaran cahaya matahari, aku juga 
ketahui dengan pasti bahawa ilmu dan Abu Hanifah adalah sepasangan bersama.” 

Imam Abu Hanifah tidak hanya berpuas hati dengan pembelajarannya di Kufah dan 
Basrah di lraq. Beliau kemudiannya turun ke Makkah dan Madinah untuk menuntut 
ilmu lagi. Di sana beliau duduk berguru kepada 'Atha' bin Abi Rabah. Kemudiannya 
Imam Abu Hanifah duduk pula bersama Ikrimah, seorang tokoh besar agama di 
Makkah yang juga merupakan anak murid kepada 'Abdullah ibn 'Abbas, 'Ali bin Abi 
Thalib ra, Abu Hurairah ra dan 'Abdullah ibn 'Umar radhiallahu 'anhum. Kehandalan 
Imam Abu Hanifah dalam ilmu-ilmu hadith dan fiqh diiktiraf oleh Ikrimah sehingga 
beliau kemudiannya membenarkan Imam Abu Hanifah menjadi guru kepada penduduk 
Makkah. 

Imam Abu Hanifah kemudiannya meneruskan pengajiannya di Madinah bersama Baqir 
dan Ja'afar as-Shadiq. Kemudiannya beliau duduk bersebelahan dengan Imam Malik 
bin Anas, tokoh besar kota Madinah ketika itu. Walaupun Imam Abu Hanifah 13 tahun 
lebih tua daripada Imam Malik, ini tidak menghalangnya untuk turut serta belajar. 

Apabila guru kesayanganya Hammad meninggal dunia di Basrah pada tahun 
120H/738M, Imam Abu Hanifah telah diminta untuk mengganti kedudukan Hammad 
sebagai guru dan sekaligus tokoh agama di Basrah. Melihatkan tiada siapa lain yang 
akan meneruskan perjuangan Hammad, Imam Abu Hanifah bersetuju kepada jawatan 
tersebut. 

Mulai di sinilah Imam Abu Hanifah mengajar dan menjadi tokoh besar terbaru dunia 
Islam. Orang ramai dari serata pelusuk dunia Islam datang untuk belajar bersamanya. 
Di samping mengajar, Imam Abu Hanifah adalah juga seorang pedagang dan beliau 
amat bijak dalam mengadili antara dua tanggungjawabnya ini sebagaimana 
diterangkan anak muridnya al-Fudail ibn 'lyyadh: 

"Adalah Imam Abu Hanifah seorang ahli hukum, terkenal dalam bidang fiqh, banyak 
kekayaan, suka mengeluarkan harta untuk sesiapa yang memerlukannya, seorang 
yang sangat sabar dalam pembelajaran baik malam atau siang hari, banyak beribadat 
pada malam hari, banyak berdiam diri, sedikit berbicara terkecuali apabila datang 
kepadanya sesuatu masalah agama, amat pandai menunjuki manusia kepada 
kebenaran dan tidak mahu menerima pemberian penguasa." 

Pada zaman pemerintahan Abbasid, Khalifah al-Mansur telah beberapa kali meminta 
beliau menjawat kedudukan Qadhi kerajaan. Imam Abu Hanifah berkeras menolak 
tawaran itu. Jawapan Abu Hanifah membuatkan al-Mansur marah lalu dia menghantar 
Imam Abu Hanifah ke penjara. Akan tetapi tekanan daripada orang ramai 
menyebabkan al-Mansur terpaksa membenarkan Imam Abu Hanifah meneruskan 
pengajarannya walaupun daripada dalam penjara. Apabila orang ramai mula 
mengerumuni penjara untuk belajar bersama I mam Abu Hanifah, al-Mansur merasakan 
kedudukannya mula tergugat. Al-Mansur merasakan Imam Abu Hanifah perlu 
ditamatkan hayatnya sebelum terlambat. 

Akhirnya Imam Abu Hanifah meninggal dunia pada bulan Rejab 150H/767M (ketika 
berusia 68 tahun), yakni ketika berada di dalampenjara disebabkan termakan 
makanan yang diracuni orang. Dalam riwayat lain disebutkan bahawa beliau dipukul 
dalam penjara sehingga mati. Kematian tokoh ilmuan Islam ini amat dirasai oleh dunia 
Islam. Solat jenazahnya dilangsungkan 6 kali, setiapnya didirikan oleh hampir 50,000 
orang jamaah. Abu Hanifah mempunyai beberapa orang murid yang ketokohan 
mereka membolehkan ajarannya diteruskan kepada masyarakat. Antara anak-anak 
murid I mam Abu Hanifah yang ulung ialah Zufar (158H/775M), Abu Yusuf (182H/798M) 
dan Muhammad bin Hasan as-Syaibani( 189H/805M). 



I mam Malik bin Anas [93H/ 711M - 179H/ 796M] 

Imam Malik bin Anas lahir di Madinah pada tahun 93H/ 71 1M. Beliau dilahirkan di dalam 
sebuah kota yang merupakan tempat tumbuhnya Islam dan berkumpulnya generasi 
yang telah dididik oleh para sahabat Rasulullah shallallahu 'alaihi wasaliam, radhiallahu 
'anhum. Sejarah keluarganya juga ada hubungkait dengan ilmu Islam, dengan 
datuknya sendiri adalah seorang perawi dan penghafal hadith yang terkemuka. 
Pakciknya juga, Abu Suhail Nafi' adalah seorang tokoh hadith kota Madinah pada ketika 
itu dan dengan beliaulah Malik bin Anas mula mendalami ilmu-ilmu agama, khususnya 
hadith. Abu Suhail Nafi' ialah seorang tabi'in yang sempat menghafal hadith 
daripada'Abdullah ibn 'Umar, 'Aisyah binti Abu Bakar, Ummu Salamah, Abu Hurairah 
dan Abu Sa'id al-Khudri radhiallahu 'anhum. 

Selain Nafi', I mam Malik bin Anas juga duduk berguru dengan J aafar as-Shadiq, cucu 
kepada al-Hassan, cucu kepada Rasulullah shallallahu 'alaihi wasallam. Imam Malik 
juga duduk belajar di Masjid Nabawi, Madinah dan berguru dengan Muhammad Yahya 
al-Ansari, Abu Hazim Salmah ad-Dinar, Yahya bin Saad dan Hishambin 'Urwah. Mereka 
ini semua ialah anak murid kepada para sahabat Rasulullah shallallahu 'alaihi wasallam. 
Suasana kehidupan Imam Malik bin Anas di Madinah yang ketika itu dipenuhi dengan 
para tabi'in amatlah menguntungkannya. Para tabi'in ini adalah mereka yang sempat 
hidup bersama sahabat-sahabat Rasulullah shallallahu 'alaihi wasallam. Mereka 
sempat belajar, mendengar hadith dan mengamalkan perbuatan para sahabat secara 
terus. Inilah antara sebab kenapa Imam Malik bin Anas tidak pernah meninggalkan 
Madinah kecuali apabila pergi menunaikan ibadat hajinya. 

Imam Malik bin Anas kemudiannya mengambil alih peranan sebagai tokoh agama di 
Masjid Nabawi, Madinah. Ajarannya menarik sejumlah orang ramai daripada pelbagai 
daerah dunia Islam. Beliau juga bertindak sebagai Mufti Kota Madinah pada ketika itu. 
Imam Malik juga ialah antara tokoh yang terawal dalam mengumpul dan membukukan 
hadith-hadith Rasulullah shallallahu 'alaihi wasallam di dalam kitabnya al-Muwattha'. 
Kitabnya ini menjadi hafalan dan rujukan orang ramai sehinggakan ia pernah 
dikatakan oleh Imam as-Syafi'e sebagai: 

"Tidak wujud sebuah buku di bumi yang paling hampir kepada al-Quran melainkan 
kitab I mam Malik ini." 

Antara tokoh besar yang duduk belajar bersama I mam Malik ialah I mam Abu Hanifah 
dari Kufah, I raq. Selain itu diriwayatkan juga bahawa sebanyak 1,300 tokoh-tokoh lain 
yang duduk bersama menuntut ilmu bersama I mam Malik di Masjid Nabawi. Antaranya 
termasuklah Muhammad bin Idris, yang kemudiannya terkenal dengan gelaran Imam 
as-Syafi'e. Ketinggian ilmu Imam Malik bin Anas pernah diungkap oleh Imam Ahmad 
bin Hanbal sebagai: 

"Imam Malik adalah penghulu daripara penghulu ahli ilmu dan beliau pula seorang 
imam dalam bidang hadith dan fiqh. Siapakah gerangan yang dapat menyerupai Imam 
Malik?" 

Imam Malik pernah dihukum oleh gabenor Kota Madinah pada tahun 147H/764M 
kerana telah mengeluarkan fatwa bahawa hukum thalaq yang cuba dilaksanakan oleh 
kerajaan Abbasid sebagai tidak sah. Kerajaan Abbasid ketika itu telah membuat fatwa 
sendiri bahawa semua penduduk perlu taat kepada pemimpin dan barangsiapa yang 
enggan akan terjatuh thalaq ke atas isterinya. Memandangkan rakyat yang lebih 
taatkan ulama’ daripada pemimpin, pemerintah Abbasid telah memaksa Imam Malik 
untuk mengesahkan fatwa mereka. Imam Malik enggan, malah mengeluarkan fatwa 
menyatakan bahawa thalaq sedemikian tidak sah (tidak jatuh thalaqnya). I mam Malik 
ditangkap dan dipukul oleh gabenor Madinah sehingga tulang bahunya patah dan 
terkeluar daripada kedudukan asalnya. Kecederaan ini amatlah berat sehinggakan 
beliau tidak lagi dapat bersolat dengan memegang kedua tangannya di dada, lalu 
dibiarkan sahaja terkulai di tepi badannya. 

Imam Malik kemudiannya dibebaskan dari penjara dan beliau terus kembali mengajar 
di Madinah sehinggalah beliau meninggal dunia pada 11 Rabiul-Awwal, tahun 
179H/796M, ketika berusia 86 tahun (Hijriah). Di antara anak-anak murid beliau yang 
masyhur ialah 'Abdarrahman bin al-Qasim al-Tasyri (191H/807M), Ibn Wahhab Abu 
Muhammad al-Masri (199H/815M) dan Yahya bin Yahya al-Masmudi (234H/849M). 

I mam Muhammad bin I dris as-Syafi'e [ 150H/ 767M - 204H/ 820M] 

Imam as-Syafi'e lahir di Gaza, Palestin pada tahun 150H/767M. Nama sebenarnya 
ialah Muhammad bin Idris as-Syafi'e. Beliau mempunyai pertalian darah Quraisy dan 
hidup tanpa sempat melihat ayahnya. Pada umur 10 tahun ibunya membawanya ke 
Makkah untuk menunaikan ibadah Haji dan selepas itu beliau tetap berada di sana 
untuk menuntut ilmu. Di Makkah Imam as-Syafi'e memulakan perguruannya dengan 
Muslim bin Khalid al-Zanji, yakni mufti Kota Makkah ketika itu. 

Kitab ilmu yang paling terkemuka pada ketika itu ialah al-Muwattha' karangan Imam 
Malik bin Anas, dan Imam as-Syafi'e dalam usia 15 tahun telah pun menghafal 
keseluruhan kitab tersebut. I mam as-Syafi'e kemudiannya berhijrah ke Madinah untuk 
berguru pula dengan penulis kitab itu sendiri, yakni Imam Malik bin Anas. Ketika itu 
Imam as-Syafi'e baru berumur 20 tahun dan beliau terus duduk bersama Imam Malik 
sehinggalah kewafatannya pada tahun 179H/796M. Ketokohan Imam as-Syafi'e 
sebagai murid terpintar Imam Malik bin Anas mulai diiktiraf ramai. Imam as-Syafi'e 
mengambil alih sebentar kedudukan Imam Malik bin Anas sebagai guru di Masjid 
Nabawi di Madinah sehinggalah beliau ditawarkan satu kedudukan jawatan oleh 
Gabenor Yaman. Jawatan Imam as-Syafi'e di Negeri Yaman tidak lama kerana beliau 
telah difitnah sebagai pengikut mazhab Syi'ah. Selain itu pelbagai konspirasi lain 
dijatuhkan ke atasnya sehinggalah beliau dirantai dan dihantar ke penjara di Baghdad, 
yakni pusat pemerintahan Dinasti Abbasid ketika itu. 

Imam as-Syafi'e dibawa menghadap kepada Khalifah Harun ar-Rashid dan beliau 
berjaya membuktikan kebenaran dirinya. Kehandalan serta kecekapan Imam 
as-Syafi'e membela dirinya dengan pelbagai hujjah agama menyebabkan Harun 
ar-Rashid tertarik kepadanya. I mam as-Syafi'e dibebaskan dan dibiarkan bermastautin 
di Baghdad. Di sini Imam as-Syafi'e telah berkenalan dengan anak murid Imam Abu 
Hanifah dan duduk berguru bersama mereka, terutamanya Muhammad bin al-Hasan 
as-Syaibani. Suasana ini memberikan kelebihan yang penting bagi Imam as-Syafi'e, 
iaitu beliau berkesempatan untuk belajar dan membanding antara dua ajaran Islam, 
yakni ajaran Imam Malik bin Anas dan ajaran Imam Abu Hanifah. 

Pada tahun 188H/804M, Imam as-Syafi'e berhijrah pula ke Mesir. Sebelum itu beliau 
singgah sebentar di Makkah dan di sana beliau diberi penghormatan dan dipelawa 
memberi kelas pengajian agama. Imam as-Syafi'e kini mula diiktiraf sebagai seorang 
imam dan beliau banyak meluahkan usaha untuk cuba menutup jurang perbezaan di 
antara ajaran Imam Malik bin Anas dan Imam Abu Hanifah. Usahanya ini tidak 
disambut baik oleh para penduduk Makkah kerana kebiasaan mereka adalah kepada 
ajaran Imam Malik bin Anas. 

Pada tahun 194H/810M, Imam as-Syafi'e kembali semula ke Baghdad dan beliau 
dipelawa untuk memegang jawatan Qadhi bagi Dinasti Abbasid. Beliau menolak dan 
hanya singgah selama 4 tahun di Baghdad. Imam as-Syafi’e kemudian kembali ke 
Mesir dan memusatkan ajarannya di sana pula. Daud bin 'Ali pernah ditanya akan 
kelebihan Imam as-Syafi'e berbanding tokoh-tokoh lain pada ketika itu, maka beliau 
menjawab: 

"As-Syafi'e mempunyai beberapa keutamaan, berkumpul padanya apa yang tidak 
terkumpul pada orang lain. Beliau seorang bangsawan, beliau mempunyai agama dan 
i'tiqad yang sebenar, seorang yang sangat murah hati, mengetahui hadith sahih dan 
hadith dhaif, nasikh, mansukh, menghafal al-Quran dan hadith, perjalanan hidup para 
Khulafa' ar-Rashidin dan amat pandai pula mengarang." 



www .raj aebookgrati s . com 



Dalam usahanya untuk cuba menutup jurang perbezaan antara ajaran I mam Malik bin 
Anas dan I mam Abu Hanifah, I mam as-Syafi'e menghadapi banyak tentangan daripada 
para pengikut Mazhab Maliki yang amat taksub kepada guru mereka. Pada satu malam, 
dalam perjalanan balik ke rumah dari kuliah Maghribnya di Mesir, Imam as-Syafi'e 
telah diserang dan dipukul orang sehingga menyebabkan kematiannya. Pada ketika itu 
I mam as-Syafi'e juga sedang menghadapi penyakit buasir yang agak serius. 

Imam as-Syafi'e meninggal dunia pada 29 Rejab tahun 204H/820M di Mesir ketika 
berumur 54 tahun (Hijriah). Beliau meninggalkan kepada dunia Islam sebuah kitab 
yang paling agung dalam bidang usul fiqh berjudul ar-Risalah. Kitab ini adalah yang 
terawal dalam menyatakan kaedah-kaedah mengeluarkan hukum daripada sesebuah 
nas al-Qur'an dan as-Sunnah. Selain itu Imam as-Syafi'e juga meninggalkan kitab 
fiqhnya yang termasyhur berjudul al-Umm. Ajaran Imam as-Syafi'e diteruskan oleh 
beberapa anak muridnya yang utama seperti Abu Yaaqub al-Buwayti (231H/846M), 
Rabi' bin Sulaiman al-Marali (270H/884M) dan Abu Ibrahim bin Yahya al-Muzani 
(274H/888M). 



I mam Ahmad bin Hanbal [164H/ 781M - 241H/ 856M] 

Imam Abu 'Abdullah Ahmad bin Muhammad bin Hanbal dilahirkan di Baghdad, lraq, 
pada tahun 164H/781M. Ayahnya seorang mujahid Islam dan meninggal dunia pada 
umur muda, iaitu 30 tahun. Ahmad kemudiannya dibesarkan oleh ibunya Saifiyah binti 
Maimunah. Imam Ahmad bin Hanbal menghafal al-Qur'an sejak kecil dan pada 
umurnya 16 tahun beliau sudah menjadi penghafal hadith yang terkenal. I mam Ahmad 
bin Hanbal meneruskan pengajian hadithnya dengan sekian ramai guru dan beliau 
pada akhir hayatnya dijangkakan telah menghafal lebih daripada sejuta hadith 
termasuk barisan perawinya. 

Pada tahun 189H/805M Imam Ahmad bin Hanbal berhijrah ke Basrah dan tidak lama 
kemudian ke Makkah dan Madinah untuk menuntut ilmu. Di sana beliau sempat duduk 
berguru dengan Imam as-Syafi'e. Sebelum itu guru-gurunya yang masyhur ialah Abu 
Yusuf, Husain ibn Abi Hazim al-Washithi, 'Umar ibn 'Abdullah ibn Khalid, 'Abdurrahman 
ibn Mahdi dan Abu Bakar ibn 'lyasy. Pada tahun 198H Imam Ahmad bin Hanbal ke 
negeri Yaman pula untuk berguru dengan 'Abdurrazzaq ibn Humam, seorang ahli 
hadith yang besar ketika itu, terkenal dengan kitabnya yang berjudul al-Musannaf. 
Dalam perjalanannya ini Imam Ahmad mula menulis hadith-hadith yang dihafalnya 
setelah sekian lama. 

Imam Ahmad bin Hanbal kembali semula ke Baghdad dan mula mengajar. 
Kehebatannya sebagai seorang ahli hadith dan pakar fiqh menarik perhatian orang 
ramai dan mereka mula mengerumuninya untuk belajar bersama. Antara anak 
muridnya yang kemudian berjaya menjadi tokoh hadith terkenal ialah al-Bukhari, 
Muslim dan Abu Daud. al-Qasim ibn Salam pernah berkata: 

"Ahmad bin Hanbal adalah orang yang paling ahli dalam bidang hukum dan aku tidak 
melihat ada orang yang lebih mengetahui tentang as-Sunnah selain beliau. Beliau tidak 
pernah bersenda gurau, selalu berdiam diri, tidak memperkatakan apa-apa selain 
ilmu.” 

Imam Ahmad bin Hanbal pernah hidup di dalam penjara kerana kekerasannya 
menentang Mazhab Mu'tazilah yang diterima oleh pemerintah Abbasid ketika itu. 

Mereka (pemerintah) memaksa Imam Ahmad mengesahkan mazhab baru tersebut. 
Imam Ahmad enggan dan ini menyebabkan beliau dirotan di dalam penjara sehingga 
tidak sedarkan diri. 

Akibat ketegasan Imam Ahmad bin Hanbal serta tekanan daripada para orang ramai 
akhirnya menyebabkan pihak pemerintah Abbasid telah terpaksa membebaskan beliau 
dari penjara. Imam Ahmad kemudiannya meneruskan pengajarannya kepada orang 
ramai sehinggalah kematiannya pada tahun 241H/856M, ketika berusia 77 tahun 
Hijriah. Imam Ahmad bin Hanbal meninggalkan kepada dunia Islam kitab hadithnya 
yang terkenal iaitu "al-Musnad" yang mengandungi lebih kurang 30,000 hadith 
Rasulullah shallallahu 'alaihi wasallam dan atsar para sahabat radhiallahu 'anhum. Dua 
orang anaknya yang utama meneruskan perjuangan ayah mereka, iaitu 'Abdullah bin 
Ahmad dan Shaleh bin Ahmad. 



